《观水》
宋代·谢翱

积阴生壑雨，野水学江流。对屋见灯火，相望南渡头。

浮槎到高树，白鼋起沧洲。变怪若不测，神功安能尤。

稍退见涯涘，及来痕沫收。崩畴出白石，隐隐如博投。

水杨洗荒根，素发生古愁。见此倏若化，故流还胶舟。

荒源不可诘，欲尽山云求。

作者简介：（1249—1295）福建长溪（宁德市福安市晓阳镇人），字皋羽，一字皋父，号宋累，又号晞发子。恭帝德祐中元兵南下，文天祥开府延平，率乡兵数百人投之，任咨议参军。及天祥兵败，脱身潜伏民间，避地浙东。尝过严陵，登钓台，祭奠天祥，有《西台恸哭记》传世。后至浦江，与方凤、吴思齐等结月泉吟社。卒，友人方凤、吴思齐等从其初志葬于钓台南。有《晞发集》，编有《天地间集》、《浦阳先民传》等。